<classify> KAMANDA wa Polisi Kanda Maalumu ya Dar es Salaam, Lazaro Mambosasa amesema hali ya usalama katika Sikukuu ya Idd Al-Hajj, ilikuwa shwari.Mambosasa amesema kuwa hakukuwa na tukio lolote na kwamba wakazi wa jiji hilo walisherehekea kwa amani na utulivu.Amesema jeshi hilo liliweka ulinzi katika maeneo mbalimbali ili kudhibiti matukio yoyote ya uvunjifu wa amani.Hakuna tukio lolote lililotokea kwenye sherehe za Idd zilizosherehekewa jana juzi, wananchi walisherehekea kwa amani na utulivu huku jeshi letu likiwa limeweka ulinzi wa kutosha, amesema.Pia aliwapongeza wakazi wa jiji hilo kwa kuhakikisha wanalinda amani ya nchi na kuwataka kuendelea kutoa taarifa za matukio ya kihalifu ili kulisaidia jeshi la polisi katika kuimarisha ulinzi na usalama nchini.Kazi ya kulinda amani sio ya jeshi la polisi peke yake, hivyo ni muhimu kwa wananchi kushiriki kwa kutoa taarifa za matukio ya uhalifu ili jeshi liweze kuwachukulia hatua za kisheria, amesema.Katika sherehe hizo za Idd Al-Hajj, Baraza la Idd lilifanyika kitaifa katika Uwanja wa Msikate Tamaa, Vingunguti jijini Dar es Salaam ambalo liliandaliwa na Baraza Kuu la Waislamu wa Tanzania Bakwata.Mbali na jeshi hilo kusisitiza amani, pia viongozi mbalimbali walioshiriki katika baraza hilo waliwataka waumini wa dini ya Kiislamu nchini kulinda tunu ya amani na utulivu iliyopo.  <topic>: KITAIFA 